Šajā mācību gadā bērni un skolotājas no grupas “Pūcītes” iesaistījušies AS”Latvijas valsts meži” "Cūkmena detektīvi" ekoprogramma pirmsskolām: 5 līdz 7 gadus jauniem bērniem.

Tās mērķis ir rosināt bērnos atbildību pret vidi, vairojot izpratni par vērtīgo un lieko dabā. Bērni kopā ar skolotājām programmas ietvaros soli pa solim atklās dažādus meža noslēpumus un kļūst par īstiem Cūkmena detektīviem!

Šajā gadā bērni apgūs četras tēmas:

Meža netīrie noslēpumi.

Bērni atklās netīrākos meža noslēpumus - cūcības Latvijas dabā - un to, ka mežā atkritumiem nav vietas. Tur jādzīvo dzīvniekiem un jāaug kokiem, bet atkritumiem jāatrodas atkritumu tvertnē. Katram ir iespēja darīt savu zemi tīrāku un kļūt par Cūkmena detektīvu!

Cūkmenam pa pēdām

Bērni atpazīs labo rīcību no sliktās, piegružoto meža vidi no sakoptās un skaistās. Aktīvi darbojoties ārpus telpām, bērni iepazīs dabas daudzveidību un cilvēka vietu dabā. Viņi sapratīs, ka atrasties mežā - tas ir dabīgi!

Mežs rotaļlietu kastē

Bērni sapratīs, ka mežs ir mums visapkārt - arī grāmatu lapās un rotaļlietu kastēs. Ja par mežu rūpējas, tas atjaunojas. Tāpēc koks ir viens no dabai draudzīgākajiem materiāliem. Ar to var droši darboties arī bērni!

Audzēsim skābekli!

Bērni uzzinās, ka mežs ir ne tikai tas, ko var ieraudzīt, bet daudz kas vairāk - arī skābeklis, ko elpojam. Mēs varam to vairot, tāpat kā visu labo pasaulē, aktīvi darbojoties!

Aizrautīgi darbojoties, uz vasaras pusi, sagaidīsim Cūkmenu atkal pie mums!